奉送世美歸陽羡
作者：沈遼
朝代：宋

paragraphs: 我昔求爲陽羡令，輕舟已有鴟夷興。
最愛銅棺山峻極，自結籃輿陟雲徑。
銅棺山插南斗魁，下視羣峰如突犀。
太湖千里在眉睫，髙深從此窮攀隮。
欣然有意即獨往，眀月夜夜眠荆谿。
當時便可跨黄鵠，何意人間同木雞。
飄飄數年如一夢，爾來卜室齊山西。
故人多謝姚夫子，數枉車馬來山蹊。
秋風忽指陽羡去，欲脱黄綬躬鋤犁。
人生衣食苟自足，何爲卑辱趣塵泥。
田間九月白酒熟，鱸魚正肥多置篦。
老夫爲君更破戒，臨風引領長江堤。